มันนี่ทูเดย์
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย
11 เม.ย. 2558

คลังชง ครม.ลดดอกเบี้ยเอสเอ็มอี
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวถึงมาตรการของรัฐบาลในการช่วยเหลือผู้ประกอบการเอสเอ็มอี ว่าในส่วนของการปล่อยสินเชื่อดอกเบี้ยต่ำ 4% นั้น ขณะนี้คืบหน้าไปมากแล้ว โดยกระทรวงการคลังอยู่ระหว่างเตรียมเสนอคณะรัฐมนตรี (ครม.) ส่วนมาตรการช่วยลูกค้ารายย่อยที่มีประวัติค้างชำระและติดเครดิตบูโรนั้น เอสเอ็มอีแบงก์ได้เป็นตัวกลางในการเจรจากับสมาคมธนาคารไทย ให้ชะลอการฟ้องร้องลูกหนี้กลุ่มนี้ เพื่อให้โอกาสที่จะเดินหน้าธุรกิจต่อไปได้ โดยเอสเอ็มอีแบงก์พร้อมสนับสนุนสินเชื่อ เมื่อกิจการเดินหน้าต่อไปก็จะมีเงินกลับมาปรับโครงสร้างหนี้และชำระหนี้คืนเจ้าหนี้เดิมต่อไป
สำหรับผลประกอบการไตรมาสแรกปีนี้ ธนาคารมีกำไรสุทธิ 359 ล้านบาท สูงกว่าเป้าที่ตั้งไว้ 300 ล้านบาท ขณะที่หนี้ไม่ก่อให้เกิดรายได้ (เอ็นพีแอล) ลดลง 2,277 ล้านบาท เหลือ 2.86 หมื่นล้านบาท หรือ 33.63% ของสินเชื่อรวม จากการขายทรัพย์และสินเชื่อเช่าซื้อเครื่องจักร รวม 1,300 ล้านบาท รวมทั้งมีการประนอมหนี้กับลูกค้าได้ส่วนหนึ่ง
กำไรแบงก์ไตรมาสแรกดีขึ้น
ศูนย์วิจัยกสิกรไทย คาดว่า ไตรมาสแรกปีนี้ธนาคารพาณิชย์ไทย 10 แห่งจะมีผลกำไรสุทธิเพิ่มขึ้น 5.7% จากไตรมาสก่อนหน้า และเพิ่มขึ้น 2.5% จากช่วงเดียวกันปีก่อน เนื่องจากมีการลดค่าใช้จ่ายการดำเนินงาน โดยคาดว่าจะลดลง 13% จากไตรมาสก่อนที่ขยายตัว 11.7% และคาดว่ามีรายได้จากค่าธรรมเนียมสุทธิเพิ่มขึ้น 12% จากช่วงเดียวกันปีก่อน เทียบกับอัตราเพิ่ม 10.5% ในไตรมาส 4 ปี 2557 
ขณะที่รายได้หลักจากดอกเบี้ยจะชะลอตัวลงตามทิศทางของสินเชื่อที่คาดว่าจะขยายตัวเพียง 0.4% จากไตรมาสก่อนหน้า และเพิ่มขึ้น 4% จากช่วงเดียวกันปีก่อน ซึ่งถือว่าชะลอตัวลงจากไตรมาสก่อนหน้าที่ขยายตัว 2.5% และ 4.15% ตามลำดับ โดยภาคธุรกิจชะลอการตัดสินใจลงทุนโครงการใหม่ๆ เพื่อรอสัญญาณการฟื้นตัวของเศรษฐกิจและรอความชัดเจนจากการลงทุนภาครัฐ ทำให้ความต้องการสินเชื่อที่ผ่านมาเน้นกู้เพื่อเป็นทุนหมุนเวียนเพื่อเสริมสภาพคล่อง มากกว่าการขอสินเชื่อใหม่
คปภ.เปิดสายด่วน 1186 ช่วงสงกรานต์
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดสายด่วนประกันภัย 1186 ตลอด 24 ชั่วโมง ระหว่างวันหยุดยาวเทศกาลสงกรานต์ 11-15 เม.ย. เพื่ออำนวยความสะดวกแก่ประชาชนที่เดินทางกลับภูมิลำเนาและเดินทางท่องเที่ยว ด้านข้อมูลการประกัน และเพื่อความไม่ประมาท ควรทำประกันภัยคุ้มครองชีวิตและทรัพย์สิน ที่ขณะนี้มีกรมธรรม์ประกันภัย 200 ราคาถูกเพียงปีละ 200 บาท เพื่อป้องกันความเสี่ยงที่อาจจะเกิดขึ้น